
A vérnyomásmérés gyakoriságát befolyásoló tényezők vizsgálata a 2019-es Európai lakossági egészségfelmérés alapján

A vérnyomás rendszeres ellenőrzése és nyomon követése a leghatékonyabb és legegyszerűbb prevenciós eszköz a kardiovaszkuláris megbetegedések szempontjából. Az időben diagnosztizált és kezelt hipertónia számos szív-és érrendszeri esemény kialakulásának rizikóját csökkentheti.
Kutatásunk célja az volt, hogy meghatározzuk a magas vérnyomással élők körében, hogy milyen gyakorisággal mérte meg egészségügyi dolgozó a vérnyomásukat, ezzel megvizsgálva, hogy milyen hatékony a hipertóniás betegek utánkövetése és kezelése az egészségügyi rendszeren belül, valamint melyek azok a szocio-demográfiai tényezők, amelyek a mérés gyakoriságát befolyásolhatják.
 Adataink a 2019-es Európai lakossági egészségfelmérésből (ELEF) származtak. Az adatok elemzése khí-négyzet próbákkal és logisztikus regresszió segítségével történt meg. A 2019-es ELEF az adattisztítást követően 4796 személy adatait tartalmazta. Ebből 1850 (39%) fő volt hipertóniás beteg, míg 2946 (61%) főnél nem volt jelen a probléma. A férfiak közül 793 (36%) főnél volt jelen hipertónia, míg a nők csoportjában 1057 (41%) főnél volt megfigyelhető a betegség (p=0,002). Az önbevallás alapján magas vérnyomásban szenvedők közül 1679 (91%) főnél volt egészségügyi szakdolgozó általi vérnyomásmérése egy éven belül. A nem hipertóniás csoportban, az ajánlások függvényében, a 3 éven belül történt vérnyomásmérés gyakoriságának vizsgálata során 2751 fő (93%) volt a mérésen résztvevők aránya. 
A vizsgálat alapján elmondható, hogy a hipertónia relatíve magas prevalenciája mellett Magyarországon nagy arányban vannak az egészségügyi szakdolgozó általi folyamatos kontroll alatt álló hipertóniás betegek, tehát az utánkövetése ezeknek a betegeknek az eredmények tükrében megfelelőnek tűnik. Bár az egészséges csoporton belül a vérnyomásmérés gyakorisága szintén magasnak mondható, de a betegség rejtett morbiditását figyelembe véve kiemelten fontos, hogy a betegségtől mentes populációnak is felhívjuk a figyelmét a rendszeres ellenőrzés egészségi állapotra gyakorolt kedvező hatásaira.



